b'\n_START_ARTICLE_\nPrstani\xc4\x8dar\n_START_SECTION_\nOpis in biologija\n_START_PARAGRAPH_\nSamci imajo razpon kril med 25 in 32 mm, samice pa so nekoliko ve\xc4\x8dje in imajo premer kril med 38 in 42 mm. Barva kril samcev je okrasto rumena do rjava, samice pa so obi\xc4\x8dajno rde\xc4\x8dkasto rjave. Oba spola imata na sprednjih krilih po dve vzporedni temnej\xc5\xa1i \xc4\x8drti. Li\xc4\x8dinke so gosenice, ki dose\xc5\xbeejo v dol\xc5\xbeino do 50 mm in so pora\xc5\xa1\xc4\x8dene z dla\xc4\x8dicami \xc5\xbeivih barv, s katerimi odvra\xc4\x8dajo sovra\xc5\xbenike._NEWLINE_V Sloveniji prstani\xc4\x8dar leta od junija do septembra, v krajih z bolj hladnim podnebjem pa do avgusta. Samica odlo\xc5\xbei jaj\xc4\x8deca tako, da kot prstani obkro\xc5\xbeajo vejice, po \xc4\x8demer je metulj dobil ime. Odlo\xc5\xbei 200-300 jaj\xc4\x8dec, ki prezimijo, spomladi pa se iz njih izle\xc5\xbeejo li\xc4\x8dinke. Te takoj spredejo gnezdo, v katerem \xc5\xbeivijo. Zabubijo se junija v kokonu iz svilnate preje v kro\xc5\xa1nji med listjem. Obi\xc4\x8dajno napadajo jablane, hru\xc5\xa1ke, slive, vrbe, gabre, lipe in hraste.'